অবস্থাদৃষ্টে মনে হচ্ছে, শিশুদের মানুষ করার ব্যাপারে যতটা না আগ্রহ আমাদের, তার থেকে বেশি আগ্রহ অভিভাবক হিসেবে কতটা সামর্থ্যবান, সেটা জাহির করার। এভাবে চলছে অপ্রয়োজনীয় প্রতিযোগিতা, যার কোনো যুক্তিসঙ্গত কারণ নেই। বিশ্বায়নের দোহাই দিয়ে ক্রমাগত প্রতিযোগিতার চাপ ও ভিনদেশি ভাষার ওপর নির্ভরতা আমাদের নতুন প্রজন্মকে সত্যি সত্যিই পঙ্গু করে দিচ্ছে কি-না ভাবা দরকার। কোমলমতি শিশুর মন বোঝার জন্য কোনো সময় কি আদৌ আমরা দিয়েছি; না নিজেদের অযোগ্যতার কারণে উচ্চাভিলাষ পূরণ হয়নি বলে অনেকে কোমলমতি শিশু সন্তানদের নামিয়ে দিচ্ছেন রেসের ময়দানে! এদের মাধ্যমে নিজেদের অপূর্ণ উচ্চাভিলাষ চরিতার্থ করার অভিপ্রায়ে ওদের ঠেলে দিচ্ছেন অস্বাভাবিক প্রতিযোগিতার মধ্যে। সেই দৌড়ে তারা হাঁপিয়ে উঠছে, তলিয়ে যাচ্ছে। সমাজ বাস্তবতায় প্রতিযোগিতার ধরন দেখে মনে হয়— এটাই যেন সাফল্য অর্জনের একমাত্র পথ। প্রতিযোগিতাহীন জীবন ব্যর্থ, নিঃস্ব, হতাশায় আচ্ছন্ন। এটা আমরা কেন ভাবি না যে, প্রকৌশলী, চিকিৎসক বা পেশাজীবী হওয়ার আগে অবশ্যই একজন ভালো মানুষ হওয়া দরকার।